Poliisi vahvistaa tutkivansa epäiltyä pahoinpitelyä. Epäilty on alle 15-vuotias.

Poliisi tutkii 11-vuotiaan tytön epäiltyä pahoinpitelyä puistossa Kaarinassa. Kuvituskuva. MOSTPHOTOS JA JENNI GÄSTGIVAR

11-vuotiaan kaarinalaistytön vanhemmat saivat torstai-iltana järkyttävän puhelun tyttäreltään. Verinen ja hysteerisesti itkenyt tyttö soitti ja kertoi tulleensa pahoinpidellyksi.

Tyttö oli puoli kahdeksan aikaan illalla leikkimässä paikallisessa liikennepuistossa yhdessä 9-vuotiaan pikkuveljensä kanssa. Sivummalla puistossa touhusi myös tytön luokkatoverin ala-asteikäinen veli.

Ikävästi päättynyt tilanne sai alkunsa, kun tyttö huomasi hieman itseään vanhemman pojan kiusaavan kaverinsa veljeä.

– Ymmärtääkseni poika oli töninyt pienempää poikaa ja varastanut häneltä puhelimen, tytön isä Antti Reilimo kertaa.

Kun tytär meni tilanteeseen väliin ja pyysi vanhempaa poikaa lopettamaan kiusaamisen, tämä löikin tyttöä nyrkillä naamaan, alkoi potkia häntä ympäri kehoa ja sylki hänen päälleen.

Hakkaamisen lopetettuaan poika pakeni paikalta polkupyörällään.

Epäilty tiedossa

Reilimo oli tyttärensä soittaessa sattumalta töissä aivan puiston lähistöllä ja ryntäsi paikalle.

– Sieltä soitin heti hätäkeskukseen ja pyysin poliisin paikalle, hän muistelee.

Rikosylikonstaapeli Jaakko Patrikainen Lounais-Suomen poliisista vahvistaa, että poliisi tutkii Kaarinan Hovirinnan Rantapuistossa torstaina tapahtunutta epäiltyä pahoinpitelyä.

– Meillä on tällä hetkellä yksi epäilty, alle 15-vuotias henkilö, jota tullaan puhuttamaan tässä asiassa tällä viikolla, Patrikainen kertoo.

Hän myös vahvistaa, että epäilty on poika.

Reilimon tietojen mukaan epäilty on 13-vuotias ja hänen lapsilleen entuudestaan täysin tuntematon. Poika myös opiskelee Reilimon mukaan eri koulussa kuin hänen lapsensa.

Poliisilla sen paremmin kuin Reilimollakaan ei ole vielä tietoa siitä, miksi epäilty kävi niin raivoissaan tytön kimppuun.

Kuva Kaarinan Hovirinnan alueelta, jolla epäilty pahoinpitely tapahtui. KOTIVALO, CC BY-SA 3.0

Ikuinen arpi

Pahoinpidellyksi tullut tyttö selvisi vanhempien onneksi tilanteesta pienillä haavoilla ja mustelmilla, eivätkä ruhjeet vaatineet lääkärillä käymistä.

– Huuli hänellä oli halki ja siitä tuli eniten verta, isä kertoo.

Tyttö on käynyt tapahtuneen jälkeen urheasti koulussa huulet ja naama turvoksissakin, mutta kärsii pelkotiloista.

– Hän ei saa ajatuksiaan pois siitä tilanteesta. Hän on nukkunut huonosti, kuten pikkuveljensäkin, ja herännyt lähes joka yö valtaviin painajaisiin. Tyttäreni sieluun jää varmasti ikuinen arpi tästä tapahtumasta, Reilimo sanoo hiljaa.

Järkytyksen ohella vanhemmat ovat kuitenkin myös ”äärettömän ylpeitä” tytöstään.

– Vanhempina olemme aina opettaneet, että kiusaamisiin pitää puuttua, ja että heikompaa pitää puolustaa. Hän sanoi ihan ensimmäisenä, että meni väliin, koska pientä poikaa kiusattiin, Reilimo kertoo.

– Sitä hän on ihmetellyt kovasti, että miksi kukaan ei tullut auttamaan häntä. Lähettyvillä oli aikuisia, jotka tulivat vasta tapahtuneen jälkeen kysymään, onko kaikki hyvin. Sitä on ollut hankalaa hänelle selittää.

Sovittelu toiveissa

Poliisi on jo ollut asiasta yhteydessä Reilimoon, joka kertoi virkavallalle toivovansa yhteistä sovittelua perheensä, viranomaisten ja pahoinpitelystä epäillyn perheen kesken.

Poika ei alle 15-vuotiaana ole teostaan rikosoikeudellisessa vastuussa.

– Odotan pojan vanhemmilta vastuuta ja tuntuvaa rangaistusta pojalle – on se sitten pitkä kotiaresti tai ulkonaliikkumiskielto tai mitä tahansa. Hänen tulee ymmärtää, ettei noin voi käyttäytyä, Reilimo vaatii tiukasti.

Itse hän sanoo tunteidensa olevan edelleen sekavat.

– Tätä on ollut tosi vaikeaa käsitellä isänä. Pelonsekaisin tuntein seuraan, että näinkö julma tämä maailma on jo noin pienten lasten keskuudessa.

Tapauksesta kertoi ensin MTV Uutiset.